དེ་དང་འདྲ་བར་རི་འབུར་ངག་དབང་རྒྱ་མཚོས་ཀྱང་།དུས་རབས་དགུ་པའི་འགོར་མཁས་པ་ཆེན་པོ་ཁྱུང་པོ་གཡུ་ཁྲིས་བོད་ཀྱི་ལོ་ཙཱ་བ་ཆེན་པོ་སྐ་བ་དཔལ་བརྩེགས་ཀྱི་ཡིག་གཟུགས་ལ་དཔེ་མཛད་ནས་བོད་ཡིག་དབུ་ཅན་གྱི་ཡིག་གཟུགས་ཐིག་རིས་ཐོག་མར་གཏན་ལ་ཕབ་ཅིང་།དེའི་ཡང་སློབ་མཁས་པ་ཆེན་པོ་རོང་པོས་ཡི་གེའི་ཐིག་རིས་གསལ་བའི་རིན་ཆེན་སྒྲོམ་བུཞེས་པའི་གཞུང་བརྩམས་ནས་དབུ་ཅན་གྱི་ཡིག་གཟུགས་ཚད་ལྡན་དུ་བསྒྱུར་བར་མཛད།ཅེས་པར་བརྟག་ན་ཁྱུང་པོ་གཡུ་ཁྲི་ནི་དུས་རབས་དགུ་པའི་གོང་དུ་བྱོན་པའི་ཡིག་བྲིས་མཁས་ཅན་ཞིག་ཡིན་པ་འདྲ།འགའ་ཞིག་གིས་ཁྱུང་པོ་གཡུ་ཁྲི་དེ་བོན་དང་འབྲེལ་བ་ཡོད་ཚུལ་ཞིག་གསུང་མོས་ཀྱང་།ཁྱུང་རབས་གཡུ་མགོ་མ་ལས།ཁྱུང་པོ་གཡུ་ཁྲིའི་རྒྱུད་ལས་བསྟུས་སོ།ཞེས་པའི་ཐ་སྙད་འགའ་ཙམ་ལས་བོན་ཕྱོགས་དང་འབྲེལ་བའི་ལོ་རྒྱུས་ཁ་གསལ་དེ་འདྲ་ད་བར་ཁོ་བོས་མ་མཇལ།།